b"\n_START_ARTICLE_\nAntropi\xc4\x8dno na\xc4\x8delo\n_START_PARAGRAPH_\nAntr\xc3\xb3pi\xc4\x8dno na\xc4\x8d\xc3\xaalo je v filozofiji na\xc4\x8delo, ki v najpreprostej\xc5\xa1i obliki dolo\xc4\x8da, da mora biti vsaka veljavna teorija o Vesolju skladna s \xc4\x8dlovekovim obstojem kot \xc5\xbeivim bitjem na podlagi ogljika v danem \xc4\x8dasu in prostoru. Ali z drugimi besedami:\xc2\xa0\xc2\xbb\xc4\x8de mora nekaj veljati za nas kot ljudi, in mora obstajati, potem obstaja preprosto zaradi nas.\xc2\xab\xc2\xa0Poskusi uporabe tega na\xc4\x8dela pri razvoju znanstvenih razlag v kozmologiji so vodili k nekaterim zmedam in povzro\xc4\x8dili veliko prerekanje. Kritiki ga imajo za truizem (puhlico).\n_START_SECTION_\nIzvor\n_START_PARAGRAPH_\nIzraz\xc2\xa0\xc2\xbbantropi\xc4\x8dno na\xc4\x8delo\xc2\xab\xc2\xa0je prvi predlagal angle\xc5\xa1ki fizik, astrofizik in kozmolog Brandon Carter leta 1973 ob praznovanju Kopernikove 500-letnice na znanstvenem simpoziju Primerjava kozmolo\xc5\xa1kih teorij z opazovalnimi podatki (Confrontation of Cosmological Theories with Observational Data) v Krakovu, po katerem naj bi \xc4\x8dlove\xc5\xa1tvo nekako vseeno imelo neki poseben polo\xc5\xbeaj v Vesolju. V svojem prispevku Naklju\xc4\x8dja velikih \xc5\xa1tevil in antropi\xc4\x8dno na\xc4\x8delo v kozmologiji (Large Number Coincidences and the Anthropic Principle in Cosmology) je poudaril:\xc2\xa0\xc2\xbb\xc4\x8deprav na\xc5\xa1 polo\xc5\xbeaj ni nujno osreden, je neizogibno do neke mere izjemen (IAUS 63 (1974) 291)._NEWLINE_O na\xc4\x8delu sta pisala \xc5\xbee tudi Dicke leta 1957 v \xc4\x8dlanku Na\xc4\x8delo ekvivalence in \xc5\xa1ibke interakcije (Principle of Equivalence and Weak Interactions), Rev.Mod.Phys. 29, 355 (1957) in angle\xc5\xa1ki naravoslovec, geograf, antropolog in biolog Alfred Russel Wallace v svoji knjigi \xc4\x8clovekovo mesto v Vesolju (Man's Place in the Universe), prvi\xc4\x8d objavljeni leta 1903."